b"\n_START_ARTICLE_\nPsilocybinsopper\n_START_PARAGRAPH_\nPsilocybinsopper er sopper med psykedelisk virkning som inneholder psilocybin. Den mest brukte psilocybinsoppen i Norge er spiss fleinsopp (Psilocybe semilanceata), da den vokser fritt i mye av Norge._NEWLINE_I 2011, det siste \xc3\xa5ret der politiet har tatt med sopp i beslagsrapporten sin, beslagla de kun 2,2\xc2\xa0kg psilocybinsopp (sammenlignet med 2976\xc2\xa0kg cannabis). Selv om beslagstall ikke gir et godt bilde av det reelle forbruket, gir det en indikasjon p\xc3\xa5 at psilocybin ikke er et av de vanligste rusmidlene i Norge.\n_START_SECTION_\nHistorie\n_START_PARAGRAPH_\nFlere mesolittiske hulemalerier fra Tassili n'Ajjer (et nord-afrikansk arkeologisk utgravingssted med r\xc3\xb8tter fra capsisk kultur) har blitt tolket av forfatter Giorgio Samorini som avbildninger av den sjamanistiske bruken av sopp, muligens Psilocybe._NEWLINE_Urfolk fra Mesoamerika har brukt psilocybinsopper i religi\xc3\xb8se seremonier, festivaler, og helbredelse fra tidlig tid og frem til i dag. Opptil 3000 \xc3\xa5r gamle sopp-formede statuer har blitt funnet i Mayaruiner i Mesoamerika. Psilocybinsopper var kjent blant Aztekere som teonan\xc3\xa1catl (\xc2\xabgudenes sopp\xc2\xbb -  best\xc3\xa5ende av te\xc3\xb3 (gud) og nan\xc3\xa1catl (sopp) i n\xc3\xa1huatl-spr\xc3\xa5ket). Psilocybinsopper skal ha blitt servert ved kroningen av Aztec herskeren Moctezuma II i 1502._NEWLINE_Etter den spanske erobringen ledet katolske misjon\xc3\xa6rer protester mot den \xc2\xabhedenske avgudsdyrkelsen\xc2\xbb, og som et resultat ble bruk av enteogene planter og sopper, som andre f\xc3\xb8r-kristne tradisjoner, avskaffet ved bruk av makt. Spanjolene trodde at soppene gjorde det mulig for aztekerne \xc3\xa5 kommunisere med djevelen. For \xc3\xa5 skape orden og kontroll over folket, konvertere de dem til kristendommen, og ved \xc3\xa5 gj\xc3\xb8re dette, tvang spanjolene frem et bytte fra psilocybinsopper eller gudenes sopp til det kristne sakramentet Eukaristi._NEWLINE_Ved begynnelsen av det 19. \xc3\xa5rhundret ble bruk av psilocybinsopper ansett som fullstendig forsvunnet blant ikke urfolkelige amerikanere. Senere forskning, utf\xc3\xb8rt av Blas Pablo Reko, Richard Evans Schultes og R. Gordon Wasson, viste at psilocybinsopper fortsatt var brukt blant flere mesoamerikanske urfolk, for det meste mazatekere av Oaxaca, men ogs\xc3\xa5 nahua, mixtekere, mixe, zapotekere, og andre._NEWLINE_Bruk av psilocybinsopper i vesten ble f\xc3\xb8rste gang dokumentert i 1799 i Medical and Physical Journal: En mann plukket sopp i London Green Park til frokost for seg selv og sin familie. Det viste seg at dette var psykedeliske sopper. Legen som unders\xc3\xb8kte familien for deres reaksjon p\xc3\xa5 disse soppene, beskrev hvordan den yngste s\xc3\xb8nnen \xc2\xabhadde et anfall hvor han ikke kunne slutte \xc3\xa5 le\xc2\xbb._NEWLINE_I 1955 ble Valentina og R. Gordon Wasson de f\xc3\xb8rste vestlige til \xc3\xa5 delta i et soppritual, med det mazatek sjaman Maria Sabina, de publiserte i 1957 en artikkel om sine opplevelser i Life. I 1956 identifiserte Roger Heim soppene som Valentina og R. Gordon Wasson hadde tatt med seg fra Mexico som Psilocybe, og i 1958 identifiserte Albert Hofmann psilocybin og psilocin som den aktive sammensetningen i disse soppene. Psilocybin og andre psykedeliske sammensetninger vakte hurtig stor interesse i ulike forskningsmilj\xc3\xb8. Ved Harvard startet psykologen Timothy Leary opp Harvard Psilocybin Project i 1960._NEWLINE_\xc3\x98kt kunnskap om effekter, risikoprofil og tilgjengelighet har f\xc3\xb8rt til \xc3\xb8kt bruk av psilocybinsopper. Psilocybinsopper har blitt mer popul\xc3\xa6re i dag enn de var i 1960- og 1970-\xc3\xa5rene. I USA har over 17\xc2\xa0% av den voksne befolkningen i alderen 21 til 64 \xc3\xa5r brukt psilocybinsopper eller andre psykedelika en eller flere ganger. I Norge ble ruseffekten av psilocybinsopper i norsk natur f\xc3\xb8rst allment kjent i 1977 .\n_START_SECTION_\nEffekter\n_START_PARAGRAPH_\nN\xc3\xa5r en inntar psilocybin, blir det omgjort til psilocin, som gir de psykedeliske eller enteogeniske effektene._NEWLINE_Effekten av psilocybin varer typisk i 4 til 6 timer.\n_START_SECTION_\nFysiske effekter\n_START_PARAGRAPH_\nDe kroppslige virkningene av psilocybinsopper er vanligvis mild, men kan inkludere utvidelse av pupiller (mydriasis), redusert appetitt, svimmelhet, kvalme, skjelving, magesmerter, mild \xc3\xb8kning i hjertefrekvens og pust, og forh\xc3\xb8yet blodtrykk.\n_START_SECTION_\nSanser\n_START_PARAGRAPH_\nPsykedeliske stoffer kan forsterke eller endre og f\xc3\xb8re til spektakul\xc3\xa6re sanseopplevelser. Store doser kan f\xc3\xb8re til intensive og s\xc3\xa6regne forandringer av virkelighetsoppfatningen, med visjoner b\xc3\xa5de med \xc3\xa5pne og lukkede \xc3\xb8yne.\n_START_SECTION_\nPsykisk effekt\n_START_PARAGRAPH_\nRusen gir ulike utslag. En studie rapporterer om \xc2\xabbetydelige \xc3\xb8kninger i en rekke psykiologiske symptomer som bredt inkluderer endringer i f\xc3\xb8lelser, sanseopplevelse, tankeprosesser, virkelighetsoppfatning og jeg-funksjon\xc2\xbb og \xc2\xabtap av jeg-grenser, tankevirrvarr, og moderat mistenksomhet og paranoid id\xc3\xa9utformning\xc2\xbb._NEWLINE_Vanlige effekter er at konsentrasjonsevnen stiger,, f\xc3\xb8lelse av tidsdilatasjon,_NEWLINE_Etter hvert som dosen \xc3\xb8ker, vil ogs\xc3\xa5 endringen i virkelighetsoppfatning og bevissthet \xc3\xb8ke._NEWLINE_Under rusen kan psilocybin utl\xc3\xb8se perioder med sterk angst, panikkanfall og forvirring, og noen ganger farlig adferd, som kan vare i alt fra noen minutter til timer. Dette kalles \xc2\xabbad tripV og styres i stor grad av to faktorer som ofte kalles \xc2\xabset and setting\xc2\xbb. \xc2\xabSet\xc2\xbb er den mentale tilstanden brukeren g\xc3\xa5r inn i rusen med, som tanker, f\xc3\xb8lelser og forventninger. \xc2\xabSetting\xc2\xbb er de fysiske og sosiale omgivelsene. Om brukeren s\xc3\xb8rger for en positiv \xc2\xabset and setting\xc2\xbb, f.eks. \xc3\xa5 v\xc3\xa6re i naturen p\xc3\xa5 dagen med gode venner, vil sjansene for en negativ opplevelse/bad trip senkes. Bruk av alkohol og andre rusmidler under psilocybin-rusen \xc3\xb8ker muligheten for bad trips, og \xc3\xb8ker muligheten for farlig adferd.\n_START_SECTION_\nHelserisiko\n_START_PARAGRAPH_\nPsilocybin p\xc3\xa5virker i liten eller ingen grad biologiske reseptorer som regulerer vitale funksjoner. Psilocybin er kroppslig veltolerert og f\xc3\xb8rer ikke til skader p\xc3\xa5 hjernen eller kroppen. Det er ikke dokumentert at bruk av psilocybin eller andre psykedelika f\xc3\xb8rer til nevropsykologiske problemer._NEWLINE_Det har ikke blitt rapportert om seri\xc3\xb8se eller varige bivirkninger fra kliniske studier med psilocybin p\xc3\xa5 1950-, 1960- og 1970-tallet. Nyligere har over 370 personer deltatt i kliniske studier med psilocybin i Storbritannia, Sveits, Tyskland og USA, det har heller ikke blitt rapportert om seri\xc3\xb8se eller varige bivirkninger etter administrasjon av psilocybin i noen av disse studiene._NEWLINE_I Nederland er det estimert at det ringes ambulanse en gang per 2500 legalt omsatte dose med psilocybin. \xc3\x85rsaken til henvendelsene er vanligvis forbig\xc3\xa5ende ubehag. Nesten alle henvdelser er fra turister og mange involverer alkohol eller andre rusmidler. Det ansl\xc3\xa5s at psilocybin f\xc3\xb8rer til 2 sykehusinnleggelser per 100 000 omsatte dose. Nederlandsk politi rapporterer at bruk av psilocbinsopp verken er relatert til kriminalitet eller forstyrrer ro og orden. Nederlandske myndigheter (CAM) har konkludert med at risko ved psilocybinsopper er veldig lav og har foresl\xc3\xa5tt fortsatt legal omsettning._NEWLINE_Psilocybin og andre psykedeliske substanser er ikke kjent \xc3\xa5 skape avhengighet, tvangsmessig bruk, eller abstinenssymptomer._NEWLINE_Flere internasjonale eksperter har rangert psilocybin som mindre skadelig for den enkelte bruker og samfunnet enn alkohol, tobakk og en rekke andre vanlige rusmidler._NEWLINE_Forskere fra Norges teknisk-naturvitenskapelige universitet (NTNU) fant i 2013 ingen sammenheng mellom bruk av psilocybinsopper og psykiske problemer. Faktisk hadde brukerne av psilocybin og andre psykedeliske stoffer f\xc3\xa6rre psykiske problemer enn de uten psykedelisk erfaring._NEWLINE_En av de st\xc3\xb8rste farene rundt bruk av psilocybinsopper er plukking av feil type sopp. I naturen er det mange andre sopper som kan se ut som psilocybinsopper - og noen av soppene det er lett \xc3\xa5 forveksle med er sv\xc3\xa6rt giftige.\n_START_SECTION_\nLovlig status\n_START_PARAGRAPH_\nPsilocybin og psilocin har v\xc3\xa6rt plassert i \xc2\xabSchedule I\xc2\xbb (P-I) i FNs psykotropkonvensjon siden 1971, det betyr at medlemsland kun skal tillate bruk av psilocybin til medisinske og vitenskapelig form\xc3\xa5l._NEWLINE_Psilocybinsopper og andre psykoaktive planter er derimot ikke regulert i FNs psykotropkonvensjon, det betyr at medlemsland ikke er bundet til \xc3\xa5 kriminalisere dyrking, plukking, tilberedelse, eller bruk av psilocybinsopper._NEWLINE_Dyrking og besittelse av psilocybinsopp er likevel forbudt i mange land. Psilocybinsoppsporer inneholder verken psilocybin eller psilocin, men er likevel ulovlig \xc3\xa5 selge og \xc3\xa5 besitte noen steder._NEWLINE_Nederlandske rusmiddeleksperter og ordf\xc3\xb8reren i Amsterdam anbefaler at psilocybinsopper fortsatt skal v\xc3\xa6re lovlig \xc3\xa5 omsette. Psilocybin \xc2\xabtruffles\xc2\xbb er fortsatt lovlig \xc3\xa5 selge i nederlandske \xc2\xabsmart shops\xc2\xbb._NEWLINE_Kriminaliseringen av psilocybinsopper har blitt kraftig kritisert ettersom psilocybin ikke er vanedannende og skadepotensiale er mindre enn for mange andre rekreasjonelle aktiviter._NEWLINE_I Norge st\xc3\xa5r psilocybin, psilocin og psilocybinsopper oppf\xc3\xb8rt p\xc3\xa5 narkotikalisten. Psilocybin er legemiddel uten markedsf\xc3\xb8ringstillatelse, dvs. at det kan kun brukes p\xc3\xa5 registreringsfritak etter spesiell tillatelse fra Statens legemiddelverk."